ललित मगोत्रा होरें उत्थै मजूद परोह्‌ने, कवियें ते साहित्यकारें दा सुआगत करदे होई ओम विद्यार्थी होरें गी उंदे कविता संग्रैह् दे विमोचन उप्पर ममारखबाद दित्ती ते इस्स गल्ल उप्पर खुशी जतलाई जे डोगरी साहित्य दे बगीचे इच इक होर नमां फुल्ल खिड़ी गेआ ऐ। विद्यार्थी होर मशहूर लखारी न जिनें डोगरी इच 15, हिन्दी इच 4 ते अंग्रेजी इच 8 कताबां लिखी दियां न। अपने लेखें इच ओह् पशु, पक्षियें ते बूह्‌टें कन्नै इयां गल्लां करदे न जियां ओह् आम माह्‌नुएं कन्नै करदे न। ओह् विज्ञान गी डोगरी भाशा कन्नै जोड़ा करदे न ते कुसै बी भाशा दे विकास लेई ज्ञान दे सब्भै दरोआजे खाल्लियै रक्खने दी लोड़ ऐ। डोगरी भाशा गी इस गल्लै उप्पर मान ऐ जे ओम विद्यार्थी जनेह् लखारी उसी समृद्ध बनाने इच लग्गे दे न।